[image: C:\Users\marh\AppData\Local\Microsoft\Windows\Temporary Internet Files\Content.Outlook\3DQ1N8R9\LMST_auto_stor.jpg]


	4. september 2026



PRODUKTRESUMÉ

for

Alfentanil "Hameln", injektionsvæske, opløsning


0.	D.SP.NR.
35085

1.	LÆGEMIDLETS NAVN
Alfentanil "Hameln"

2.	KVALITATIV OG KVANTITATIV SAMMENSÆTNING

Hver 1 ml opløsning indeholder:
Alfentanilhydrochloridhydrat 543,8 mikrogram, svarende til 500 mikrogram alfentanil. 

Hjælpestof, som behandleren skal være opmærksom på: 1 ml indeholder 0,15 mmol (3,54 mg) natrium.
Dette lægemiddel indeholder:
· 7,1 mg (eller 0,31 mmol) natrium pr. 2 ml ampul, dvs. det er i det væsentlige natriumfrit.
· 35,4 mg (eller 1,54 mmol) natrium pr. 10 ml ampul, svarende til 2 % af den WHO-anbefalede maksimale daglige indtagelse af 2 g natrium for en voksen.
· 177 mg (eller 7,70 mmol) natrium pr. 50 ml hætteglas, svarende til 9 % af den WHO-anbefalede maksimale daglige indtagelse af 2 g natrium for en voksen.

Alle hjælpestoffer er anført under pkt. 6.1.

3.	LÆGEMIDDELFORM
Injektionsvæske, opløsning

Klar og farveløs opløsning (pH 4,0‑6,0).
Osmolalitet: 270‑310 mOsmol/kg.




4.	KLINISKE OPLYSNINGER

4.1	Terapeutiske indikationer
Alfentanil "Hameln“ er indiceret til voksne:
· som et analgetisk tilskud til induktion af anæstesi
· som tillæg ved opretholdelse af generel anæstesi

På grund af den hurtige og kortvarige virkning bruges alfentanil som opioidanalgetikum til korte indgreb og ambulant kirurgi samt som et supplement af analgetikum ved indgreb af mellemlang og lang varighed, da perioder med øget smerte kan håndteres med små alfentaniltilskud eller ved at tilpasse infusionshastigheden.

Alfentanil "Hameln“ er indiceret til nyfødte, spædbørn og børn:
· som opioid i forbindelse med et hypnotikum for at inducere anæstesi
· som narkotisk analgetikum i forbindelse med general anæstesi og til både korte og lange kirurgiske indgreb

4.2	Dosering og administration
Doseringen af Alfentanil "Hameln“ bør tilpasses efter alder, legemsvægt, fysisk status, underliggende patologisk tilstand, brug af andre lægemidler, type af operation og anæstesiform.

For at undgå bradykardi anbefales det at give en lille intravenøs dosis af et antikolinergikum umiddelbart før induktion. 

Dosering

Voksne

Anvendelse som induktionsmiddel
En intravenøs bolusdosis på 120 mikrogram/kg (17 ml/70 kg) alfentanil vil inducere hypnose og analgesi samtidig med, at kardiovaskulær stabilitet opretholdes hos patienter med tilstrækkelig muskelafslapning.

Til korte indgreb og anvendelse hos ambulante patienter
Små doser alfentanil er egnede til mindre, korte men smertefulde kirurgiske indgreb og til ambulante patienter, forudsat at godt overvågningsudstyr er tilgængeligt.

En intravenøs bolusdosis på 7 til 15 mikrogram/kg (1 til 2 ml/70 kg) er tilstrækkelig til indgreb, der varer under 10 minutter. Hvis indgrebets varighed overstiger 10 minutter, bør yderligere tilskud på 7 til 15 mikrogram/kg (1 til 2 ml/70 kg) gives hvert 10. til 15. minut eller efter behov.
Spontan vejrtrækning kan i de fleste tilfælde opretholdes med en langsomt injiceret dosis på 7 mikrogram/kg (1 ml/70 kg) eller mindre. Med denne teknik foreslås tilskud på 3,5 mikrogram/kg (0,5 ml/70 kg).

Hvis der opstår kvalme efter operationen, er den relativt kortvarig og let at kontrollere med konventionelle tiltag.



Til indgreb af middel varighed
Den indledende intravenøse bolusdosis skal tilpasses den forventede varighed af det kirurgiske indgreb som følger:

	indgrebets varighed (minutter)
	alfentanil i.v. bolusdosis

	
	mikrogram/kg
	ml/70 kg

	10 til 30
	20 til 40
	3 til 6

	30 til 60
	40 til 80
	6 til 12

	> 60
	80 til 150
	12 til 20



Når operationen er langvarig eller mere traumatisk, kan analgesien opretholdes ved en af følgende:
· tilskud på 15 mikrogram/kg (2 ml/70 kg) alfentanil efter behov. For at undgå postoperativ respirationsundertrykkelse bør den sidste dosis alfentanil ikke administreres inden for de sidste 10 minutter af operationen, eller
· infusion af alfentanil med en hastighed på 1 mikrogram/kg/minut (0,14 ml/70 kg/minut) indtil 5 til 10 minutter før operationens er færdig.

Perioder med meget smertefulde stimuli kan let håndteres med små tilskud af alfentanil eller ved midlertidigt at øge infusionshastigheden. Når alfentanil bruges uden nitrogenoxid/oxygen eller andre inhalationsanæstetika, bør vedligeholdelsesdosen af alfentanil øges.

Til lange indgreb (> 2 timer)
Alfentanil kan bruges som den analgetiske komponent af anæstesi ved langvarige kirurgiske indgreb, især når hurtig ekstubation er indiceret. Optimal analgesi og stabil autonom tilstand opretholdes gennem en individuelt tilpasset indledende intravenøs dosis og ved at justere infusionshastigheden efter sværhedsgraden af de kirurgiske stimuli og patienternes reaktioner.

Pædiatrisk population
Assisteret ventilationsudstyr bør være tilgængeligt ved brug til børn i alle aldre, selv ved korte indgreb hos børn, der trækker vejret spontant.

Data hos børn, især børn i alderen 1 måned til 1 år, er begrænsede (se pkt. 5.2).

Nyfødte (0‑27 dage)
Farmakokinetikken varierer meget hos nyfødte, især hos for tidligt fødte børn. Clearance og proteinbinding er lavere, og en lavere dosis alfentanil kan være nødvendig. Nyfødte skal overvåges nøje, og dosen af alfentanil titreres i henhold til respons.

Spædbørn og små børn (28 dage til 23 måneder)
Clearance kan være højere hos spædbørn og små børn, sammenlignet med voksne. For at opretholde analgesi kan det være nødvendigt at øge infusionshastigheden af alfentanil.

Børn (i alderen 2 til 11 år)
Clearance kan være en smule højere hos børn, og det kan være nødvendigt at øge infusionshastigheden. 

Unge
Farmakokinetikken af alfentanil hos unge svarer til den hos voksne, og der kræves ingen specifikke doseringsanbefalinger.

Doseringsanbefalinger til pædiatriske patienter
Den store variabilitet i responsen på alfentanil gør det vanskeligt at give doseringsanbefalinger til yngre børn. Hos ældre børn anses en bolusdosis på 10 til 20 mikrogram/kg alfentanil til induktion af anæstesi (dvs. som tilskud til propofol- eller inhalationsanæstesi) eller som analgesi for at være passende. Tilskud af bolusdoser på 5 til 10 mikrogram/kg alfentanil kan administreres med passende intervaller.

For at opretholde analgesi hos børn under kirurgi kan der administreres 0,5 mg/ml Alfentanil "Hameln“ med en infusionshastighed på 0,5 til 2 mikrogram/kg/min. Dosis skal titreres op eller ned efter den enkelte patients behov. Ved kombination med et intravenøst anæstesimiddel, er den anbefalede dosis cirka 1 mikrogram/kg/min.

Der kan være en større risiko for respiratoriske komplikationer og muskelstivhed, når alfentanil gives til nyfødte og meget små børn. Nødvendige forsigtighedsregler er beskrevet i pkt. 4.4.

Ældre og svækkede patienter 
Den indledende dosis bør reduceres på passende vis hos ældre (> 65 år) og hos svækkede patienter. Virkningen af den indledende dosis bør tages i betragtning ved fastsættelse af supplerende doser.

Administration
Alfentanil "Hameln“ administreres intravenøst som bolusinjektioner (korte indgreb) eller bolus suppleret med tilskud eller infusion (lange, smertefulde kirurgiske indgreb) og bør kun gives af personer, der er uddannet i administration af generelle anæstetika og behandling af respiratoriske virkninger af potente opioider. 

Alfentanil "Hameln“ kan blandes med 0,9 % natriumchloridopløsning, 5 % glucoseopløsning, 5 % glucose- + 0,9 % natriumchloridopløsning eller Ringer lactatopløsning. 

For instruktioner om fortynding af lægemidlet før administration, se pkt. 6.6.

4.3	Kontraindikationer
Overfølsomhed over for det aktive stof eller over for et eller flere af hjælpestofferne anført i pkt. 6.1 og over for andre opioider.

4.4	Særlige advarsler og forsigtighedsregler vedrørende brugen

Som for alle potente opioider
Respirationsundertrykkelse er dosisrelateret og kan reverseres af en specifik opioidantagonist såsom naloxon, men yderligere doser af sidstnævnte kan være nødvendige, fordi respirationsundertrykkelsen kan vare længere end virkningstiden for opioidantagonisten. Dyb analgesi ledsages af markant respirationsundertrykkelse og bevidstløshed, som kan vare ved eller vende tilbage i den postoperative periode. Derfor bør patienterne blive ved med at være under passende overvågning. Genoplivningsudstyr og opioidantagonister skal være let tilgængeligt. Hyperventilation under anæstesi kan ændre patientens respons på CO2 og dermed påvirke respirationen postoperativt.

Induktion af muskelstivhed, som også kan involvere de torakale muskler, kan forekomme, men kan undgås ved følgende foranstaltninger: langsom i.v.-injektion (normalt tilstrækkelig ved lavere doser), præmedicinering med benzodiazepiner og brug af muskelrelaksantia.

Non-epileptiske (myo)kloniske bevægelser kan forekomme.

Bradykardi og eventuelt hjertestop kan opstå, hvis patienten har fået for lidt antikolinergika, eller når alfentanil kombineres med non-vagolytiske muskelrelaksantia. Bradykardi kan behandles med atropin. 

Opioider kan inducere hypotension, især hos hypovolæmiske patienter. Passende foranstaltninger bør tages for at opretholde et stabilt arterielt tryk. 

Brug af hurtige bolusinjektioner med opioider bør undgås hos patienter med kompromitteret intracerebral compliance. Hos sådanne patienter har det forbigående fald i det gennemsnitlige arterielle tryk lejlighedsvis været ledsaget af en kortvarig reduktion af det cerebrale perfusionstryk.

Risiko fra samtidig anvendelse af sederende lægemidler, såsom benzodiazepiner eller relaterede lægemidler
Samtidig anvendelse af alfentanil og sederende lægemidler, såsom benzodiazepiner eller relaterede lægemidler, kan føre til sedering, respirationsundertrykkelse, koma og død. Som følge af disse risici, bør samtidig ordination af disse sederende lægemidler kun finde sted hos patienter, hvor der ikke findes alternative behandlingsmuligheder. Hvis det besluttes at ordinere alfentanil samtidigt med sederende lægemidler, skal der anvendes den laveste effektive dosis, og behandlingsvarigheden skal være så kort som muligt.
Patienterne skal følges nøje for tegn og symptomer på respirationsundertrykkelse og sedation. I denne forbindelse anbefales det på det kraftigste at informere patienterne og deres omsorgspersoner om at være opmærksomme på disse symptomer (se pkt. 4.5).

Tolerance og opioidbrugsforstyrrelse (misbrug og afhængighed)
Tolerance, fysisk og psykologisk afhængighed og opioidbrugsforstyrrelse (opioid use disorder, OUD) kan udvikles ved gentagen administration af opioider. For alle patienter kan langvarig anvendelse af dette præparat føre til stofafhængighed (vanedannelse), selv ved terapeutiske doser. 
Gentagen anvendelse af opioider kan medføre opioidbrugsforstyrrelse (OUD). Forkert brug eller forsætligt misbrug af opioider kan resultere i overdosering og/eller død. Risikoen for at udvikle OUD øges hos patienter med en personlig eller familiær anamnese (forældre eller søskende) af stofmisbrug (herunder alkoholmisbrug), hos nuværende tobaksbrugere eller hos patienter med en personlig anamnese med andre psykiske lidelser (f.eks. svær depression, angst og personlighedsforstyrrelser).

Doseringen bør reduceres hos ældre og svækkede patienter. 
Opioider bør titreres med forsigtighed hos patienter med en eller flere af følgende tilstande: ukontrolleret hypotyreoidisme, lungesygdom, nedsat respirationsreserve, alkoholisme, nedsat lever- eller nyrefunktion. Sådanne patienter kræver også langvarig postoperativ overvågning.

Alfentanil kan fremkalde afhængighed på grund af sin kemiske struktur og morfinomimetiske egenskaber. Når alfentanil kun gives intraoperativt (efter hensigten) som anæstetikum, er afhængighed ikke at forvente.

Opioidinduceret hyperalgesi
Opioid-induceret hyperalgesi (OIH) er en paradoks reaktion på et opioid, især ved høje doser eller ved kronisk brug, hvor smerteopfattelsen øges trods stabil eller øget opioideksponering. Det adskiller sig fra tolerance, som kræver højere doser opioider for at opnå samme analgetiske virkning eller for at behandle tilbagevendende smerter. OIH kan vise sig med øget smerteintensitet, mere generaliseret (dvs. mindre fokal) smerte eller smerte fra almindelige (dvs. ikke-smertefulde) stimuli (allodyni) uden evidens på sygdomsprogression. Hvis der er mistanke om OIH, bør opioiddosen reduceres eller nedtrappes, når det er muligt.

Pædiatrisk population
Der kan være en højere risiko for respiratoriske komplikationer, når alfentanil gives til nyfødte og meget små børn, end når det anvendes til ældre børn og voksne. Af denne årsag bør unge pædiatriske personer overvåges straks efter påbegyndelse af alfentanil-administrationen. Assisteret ventilationsudstyr bør være tilgængeligt ved brug til børn i alle aldre, selv ved korte indgreb hos børn, der trækker vejret spontant. 

Hvis alfentanil anvendes til nyfødte og spædbørn, bør samtidig brug af muskelrelaksantia overvejes på grund af risikoen for muskelstivhed. Alle børn bør overvåges i tilstrækkelig tid efter ophør af behandlingen med alfentanil for at sikre, at der vendes tilbage til spontan respiration. 

På grund af den variable farmakokinetik hos nyfødte kan en lavere dosis alfentanil være nødvendig. Nyfødte skal overvåges nøje, og dosen af alfentanil skal titreres i henhold til responset (se pkt. 4.2).

Dette lægemiddel indeholder natrium
Hvis patienten får natriumfattig diæt, skal der tages hensyn hertil.

4.5	Interaktion med andre lægemidler og andre former for interaktion

Lægemidler, der ændrer virkningen af alfentanil

Sederende lægemidler, såsom benzodiazepiner eller relaterede lægemidler
Hvis opioider bruges sammen med sederende lægemidler, såsom benzodiazepiner eller relaterede lægemidler, øger det risikoen for sedation, respirationsundertrykkelse, koma og død på grund af den additive CNS-undertrykkende virkning. Dosis og varigheden af samtidig anvendelse skal begrænses (se pkt. 4.4).

Andre undertrykkere af centralnervesystemet (CNS)
Lægemidler såsom barbiturater, neuroleptika, generelle anæstetika og andre, non-selektive CNS-depressiva (f.eks. alkohol) kan potensere opioiders respiratoriske undertrykkelse.

Når patienter har fået sådanne lægemidler, vil den nødvendige dosis af alfentanil være lavere end normalt. Samtidig brug af alfentanil hos patienter, der trækker vejret spontant, kan øge risikoen for respirationsundertrykkelse, dyb sedation, koma og død (se pkt. 4.4). Samtidig brug af opioider og gabapentinoider (gabapentin og pregabalin) øger risikoen for opioidoverdosering, respirationsundertrykkelse og død.

Virkningen af alfentanil på andre lægemidler
Efter administration af alfentanil bør dosen af andre CNS-undertrykkende lægemidler reduceres. Dette er især vigtigt efter kirurgi, fordi dyb analgesi ledsages af markant respirationsundertrykkelse, som kan fortsætte eller vende tilbage i den postoperative periode. Administration af et CNS-depressivum, såsom et benzodiazepin, i denne periode kan uforholdsmæssigt øge risikoen for respirationsundertrykkelse (se ovenfor).

Cytokrom P450 3A4 (CYP3A4)-hæmmere
Alfentanil metaboliseres hovedsageligt via det humane enzym cytokrom P450 3A4. In vitro-data tyder på, at potente cytokrom P450 3A4-enzymhæmmere (f.eks. ketoconazol, itraconazol, ritonavir) kan hæmme metabolismen af alfentanil. Tilgængelige farmakokinetiske data for mennesker indikerer, at metabolismen af alfentanil hæmmes af fluconazol, voriconazol, erythromycin, diltiazem og cimetidin (kendte cytokrom P450 3A4-enzymhæmmere). Dette kan øge risikoen for langvarig eller forsinket respirationsundertrykkelse. Den samtidige brug af sådanne lægemidler kræver særlig patientpleje og observation. Det kan især være nødvendigt at sænke dosis af alfentanil.

Monoaminoxidasehæmmere (MAO-hæmmere)
Det anbefales normalt at seponere MAO-hæmmere 2 uger før ethvert kirurgisk eller anæstetisk indgreb.

Serotonerge lægemidler
Administration af alfentanil sammen med et serotonergt middel, såsom selektive serotoningenoptagelseshæmmere (SSRI'er), serotonin-noradrenalin-genoptagelseshæmmere (SNRI'er) eller monoaminoxidasehæmmere (MAOI'er), kan øge risikoen for serotoninsyndrom, en potentielt livstruende tilstand.

Alfentanils virkning på metabolismen af andre lægemidler
I kombination med alfentanil er koncentrationen af propofol i blodet 17 % højere end uden alfentanil. Den samtidige brug af alfentanil og propofol kan kræve en lavere dosis alfentanil. 

4.6	Fertilitet, graviditet og amning

[bookmark: _Hlk98155424]Graviditet
Der foreligger utilstrækkelige data til at vurdere eventuelle skadelige virkninger hos mennesker. Der er ikke observeret teratogene eller akutte embryotoksiske virkninger i dyreforsøg. Anvendelse af alfentanil under graviditeten anbefales ikke, og de mulige risici og potentielle fordele bør overvejes før administration af dette lægemiddel til gravide patienter.

Langvarig anvendelse af opioider under graviditeten indebærer en risiko for neonatalt abstinenssyndrom, som kan være livstruende, hvis det ikke opdages og behandles.

Intravenøs administration under fødslen (herunder kejsersnit) anbefales ikke, fordi alfentanil krydser placenta, og fordi fosterets respirationscenter er særligt følsomt over for opioider. Hvis alfentanil alligevel administreres, skal assisteret ventilationsudstyr straks være tilgængeligt til brug, hvis det er nødvendigt. Der skal altid være en opioidantagonist tilgængelig for barnet. Halveringstiden for opioidantagonisten kan være kortere end halveringstiden for alfentanil. Derfor skal gentagen administration af opioidantagonisten overvejes.

Amning
Alfentanil udskilles i human mælk i meget lave koncentrationer. Derfor anbefales amning ikke i 24 timer efter administration af alfentanil.

Fertilitet
Der foreligger begrænsede kliniske data for virkningen af alfetanil på mænds og kvinders fertilitet.
Dyreforsøg indikerer ingen direkte skadelige virkninger hvad angår fertilitet (se pkt. 5.3).

4.7	Virkning på evnen til at føre motorkøretøj og betjene maskiner
Ikke mærkning.
Alfentanil påvirker i væsentlig grad evnen til at føre motorkøretøj og betjene maskiner. Hvis der forventes en tidlig udskrivning, bør patienterne rådes til ikke at føre motorkøretøj eller betjene maskiner i mindst 24 timer efter administration.

4.8	Bivirkninger
Alfentanils sikkerhed blev evalueret hos 1.157 personer, der deltog i 18 kliniske studier. Alfentanil blev administreret som et anæstetisk induktionsmiddel eller som et analgesi-/anæstesiadjuvans til regional og generel anæstesi ved korte, mellemlange og lange kirurgiske indgreb. Disse forsøgspersoner fik mindst én dosis alfentanil og tilvejebragte sikkerhedsdata.

De mest almindelige bivirkninger rapporteret fra disse kliniske studier (forekomst af bivirkninger ≥ 5 %) var: Kvalme (17 %), opkastning (14 %), apnø (8,6 %), bradykardi (5,4 %) og mobilitetsforstyrrelse (7,9 %).

Bivirkninger fra kliniske studier eller fra erfaring efter markedsføring relateret til alfentanil sorteres efter hyppighed som følger: Meget almindelig (≥ 1/10), almindelig (≥ 1/100 til < 1/10), ikke almindelig (≥ 1/1.000 til < 1/100), sjælden (≥ 1/10.000 til < 1/1.000), meget sjælden (< 1/10.000), ikke kendt (kan ikke estimeres ud fra forhåndenværende data fra kliniske studier).

Immunsystemet
Meget sjælden: Overfølsomhed (herunder anafylaktisk reaktion, anafylaktoid reaktion og urticaria)

Psykiske forstyrrelser
Almindelig: eufori
Sjælden: agitation, gråd
Meget sjælden: desorientering

Nervesystemet
Almindelig: bevægelsesforstyrrelse, svimmelhed, sedation, dyskinesi
Ikke almindelig: hovedpine, somnolens, responderer ikke på stimuli
Meget sjælden: bevidstløshed (under den postoperative periode), kramper, myoklone bevægelser

Øjne
Almindelig: synsforstyrrelse
Meget sjælden: miosis

Hjerte
Almindelig: bradykardi, takykardi
Ikke almindelig: arytmi, nedsat hjertefrekvens
Meget sjælden: hjertestop

Vaskulære sygdomme
Almindelig: hypotension, hypertension
Sjælden: venesmerter

Luftveje, thorax og mediastinum
Almindelig: apnø
Ikke almindelig: hikke, hyperkapni, laryngospasme, respirationsdepression (herunder dødeligt udfald)
Sjælden: bronkospasme, epistaxis
Meget sjælden: åndedrætsstop, hoste

Mave-tarm-kanalen
Meget almindelig: kvalme, opkastning

Hud og subkutane væv
Ikke almindelig: allergisk dermatitis, hyperhidrose
Sjælden: pruritus
Meget sjælden: erytem, udslæt

Knogler, led, muskler og bindevæv
Almindelig: muskelstivhed

Almene symptomer og reaktioner på administrations-stedet
Almindelig: træthed, kulderystelser, smerter på injektionsstedet
Ikke almindelig: smerter
Meget sjælden: feber

Traumer, forgiftninger og behandlingskomplikationer
Almindelig: smerter fra indgrebet
Ikke almindelig: postoperativ forvirring, postoperativ agitation, luftvejskomplikationer fra anæstesi,
Sjælden: neurologiske anæstesikomplikationer, komplikationer fra indgrebet, komplikationer fra endotrakeal intubation

Pædiatrisk population
Hyppigheden, typen og sværhedsgraden af bivirkninger hos børn forventes af være de samme som for voksne, med undtagelse af følgende:
Let til moderat muskelstivhed er ofte observeret hos nyfødte, selvom antallet af nyfødte, der indgik i kliniske studier, var lille. Svær rigiditet og rykninger kan forekomme mindre almindeligt og kan ledsages af forbigående nedsat vejrtrækning, især ved høje doser af alfentanil eller ved en hurtig intravenøs injektion.

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via: 

Lægemiddelstyrelsen 
Axel Heides Gade 1
DK-2300 København S
Websted: www.meldenbivirkning.dk  

4.9	Overdosering

Tegn og symptomer
Manifestationerne af en overdosering med alfentanil er en forlængelse af dens farmakologiske virkninger. Afhængigt af individuel følsomhed bestemmes det kliniske billede primært af graden af respirationsundertrykkelse, som varierer fra bradypnø til apnø.

Behandling
I tilfælde af hypoventilation eller apnø skal der administreres oxygen, og respirationen bør assisteres eller kontrolleres efter behov. En specifik opioidantagonist, såsom naloxon, bør anvendes som indiceret for at kontrollere respirationsundertrykkelse. Dette udelukker ikke brugen af mere umiddelbare modforanstaltninger. Respirationsundertrykkelsen kan vare længere end antagonistens virkning, og derfor kan yderligere doser af sidstnævnte være nødvendige.
Hvis respirationsundertrykkelsen er forbundet med muskelstivhed, kan det være nødvendigt at give et intravenøst neuromuskulært blokerende lægemiddel for at lette assisteret eller kontrolleret respiration.
Patienten skal observeres nøje. Kropsvarme og tilstrækkelig væskeindtagelse skal opretholdes. Hvis der er svær eller vedvarende hypotension, bør muligheden for hypovolæmi overvejes, og hvis hypovolæmi er til stede, bør det kontrolleres med passende parenteral væskeadministration.

4.10	Udlevering
A§4 (kopieringspligtigt)


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: opioid-anæstetika, alfentanil, ATC-kode: N01AH02.

Alfentanil er et potent, korttidsvirkende, syntetisk opioid-analgetikum med farmakologiske μ-agonist-virkninger, som er strukturelt beslægtet med fentanyl. Efter intravenøs administration af alfentanil indsætter virkningen næsten øjeblikkeligt. Den indsættende virkning udgør kun en fjerdedel af en ækvivalent analgetisk dosis af fentanyl. Den maksimale analgetiske og respirationsundertrykkende virkning optræder inden for 1‑2 minutter (30 minutter med morfin). 

Virkningstiden for alfentanil er kun en tredjedel af en ækvivalent analgetisk dosis fentanyl og er tydeligvis dosisrelateret. For analgesi, der varer over 60 minutter, foretrækkes en infusion. Dets undertrykkende virkninger på respirationsfrekvens og alveolær ventilation er også af kortere varighed end fentanyls. I de fleste tilfælde overstiger varigheden af analgesi varigheden af respirationsundertrykkelse. Varigheden og graden af respirationsundertrykkelse er typisk dosisrelateret.

Høje doser (> 120 μg/kg) af alfentanil inducerer søvn og kan bruges til induktion af anæstesi. Induktionen er jævn, smertefri og fri for kardiovaskulære og hormonelle stressreaktioner på intubation. 

Ligesom andre opioid-analgetika kan alfentanil, afhængigt af dosis og administrationshastighed, forårsage muskelstivhed samt eufori, miosis og bradykardi. 

Ved doser op til 200 mikrogram/kg gav alfentanil ikke en signifikant stigning i histaminniveauer eller klinisk evidens for histaminfrigivelse. 

Restitution efter administration af alfentanil er hurtig og jævn med lav forekomst af postoperativ kvalme og opkastning. 
Alle virkninger af alfentanil bliver straks og fuldstændigt ophævet af en specifik opioidantagonist såsom naloxon. 

5.2	Farmakokinetiske egenskaber
Alfentanil er et syntetisk opioid med farmakologiske μ-agonist-virkninger.

Fordeling
De sekventielle fordelingshalveringstider for alfentanil er 0,4‑2,2 minutter og 8‑32 minutter. Den lave ioniseringsgrad (11 % ved pH = 7,4) bidrager til en hurtig, men begrænset vævsfordeling. De rapporterede fordelingsvolumener er 1,27‑4,81 l (fordelingsvolumen i det centrale kompartment) og 12,1-98,2 l (fordelingsvolumen ved steady-state). Plasmaproteinbindingen af alfentanil er ca. 92 %.

Biotransformation
Alfentanil metaboliseres primært i leveren. Kun 1% af uomdannet alfentanil findes i urinen. Metabolitterne er inaktive, og 70‑80 % af dem elimineres via urinen.

Elimination
Alfentanil elimineres hurtigt efter intravenøs administration. Terminale eliminationshalveringstider på 83‑223 minutter er rapporteret. Plasmaclearance hos unge personer er i gennemsnit 356 ml/min og falder med alderen. Kun 1% af uomdannet alfentanil findes i urinen. Når steady state er opnået efter infusionen, forbliver eliminationshalveringstiden uændret. Patienten bedres generelt hurtigt ved seponering af alfentanil uden opioid-eftervirkninger.

Særlige populationer

Pædiatrisk population 
Data fra børn er begrænset. Værdierne for farmakokinetiske parametre vises i tabellen nedenfor.

	Farmakokinetiske parametre for Alfentanil hos pædiatriske personer


	 
	t1/2β
(t)
	CL
(ml/kg/min)
	Vdss
(l/kg)

	For tidligt nyfødte (0‑27 dage)
Gestationsalder 25‑40 uger, n = 68
	0,7‑8,8 
	0,9‑8,4 
	0,3‑1,2 

	Nyfødte født til terminen (0‑27 dage) 
Gestationsalder: 35‑41 uger, n = 18
	4,1‑5,5 
	1,7‑3,2 
	0,5‑0,8 

	Spædbørn & små børn
28 dage - 23 måneder, n = 34
	0,9‑1,2 
	7,7‑13,1 
	0,4‑1,1 

	Børn
2‑11 år, n = 32
	0,7‑1,3 
	4,7‑10,2 
	0,2‑1,0 

	Unge
12‑14 år, n = 3
	1,1‑1,9 
	5,5‑7,4 
	0,3‑0,6 

	Bemærk: Data for nyfødte, spædbørn og børn gives som et interval af gennemsnitsværdier. 
CL = clearance, Vdss = fordelingsvolumen ved steady-state, t1/2β = halveringstid i eliminationsfasen. 



Proteinbindingen hos nyfødte er 75 % og stiger hos børn til 85 %. Farmakokinetisk information om brugen af alfentanil hos børn er begrænset. Alfentanil metaboliseres af CYP3A4. CYP3A4-aktiviteten er lav hos nyfødte og stiger efter fødslen til at nå 30 til 40 % af voksenniveauet ved 1 måneds alderen.

Nedsat leverfunktion
Efter administration af en enkelt intravenøs dosis på 50 mikrogram/kg er den terminale halveringstid hos cirrotiske patienter signifikant længere end hos kontrolgruppen. Fordelingsvolumenet forbliver uændret. Den frie fraktion af alfentanil stiger hos cirrotiske patienter til 18,5 %, sammenlignet med 11,5 % hos kontrolgruppen. Denne stigning i fri fraktion sammen med en reduktion i clearance fra 3,06 ml/min/kg hos kontrolgruppen til 1,60 ml/min/kg hos cirrotiske patienter vil føre til en mere forlænget og udtalt virkning (se pkt. 4.4).

Nedsat nyrefunktion
Fordelingsvolumenet og clearance af den frie fraktion er tilsvarende hos patienter med nyresvigt og raske kontroller. Den frie fraktion af alfentanil hos patienter med nyresvigt er øget til 12,4 - 19 %, sammenlignet med 10,3 - 11 % hos kontrolgruppen. Dette kan føre til en øget klinisk virkning af alfentanil (se pkt. 4.4.).

5.3	Non-kliniske sikkerhedsdata
I non-kliniske studier blev der kun observeret virkninger ved eksponeringer, der anses for at overstige den maksimale humane eksponering i tilstrækkelig grad. Disse virkninger vurderes derfor til at være af ringe klinisk relevans.
Alfentanil viste ikke et mutagent potentiale i in vitro-tests (Ames-test) og in vivo-tests (mikronuklei og dominant letalt gen). Reproduktionstoksicitetsstudier udført hos rotter og kaniner viste ikke teratogenicitet. Embryocidale virkninger blev observeret i forbindelse med maternel toksicitet.


6.	FARMACEUTISKE OPLYSNINGER

6.1	Hjælpestoffer
Natriumchlorid
Saltsyre (til justering af pH)
Vand til injektionsvæsker

6.2	Uforligeligheder
Dette lægemiddel må ikke blandes med andre lægemidler end dem, der er anført under pkt. 6.6.

6.3	Opbevaringstid

Opbevaringstid før anbrud
3 år.

Opbevaringstid efter anbrud  
Præparatet skal straks anvendes, efter beholderen åbnes. 

Opbevaringstid efter fortynding
Den kemiske og fysiske stabilitet af fortyndingerne under brug (se pkt. 6.6) er blevet påvist i 48 timer ved 25 °C.
Ud fra et mikrobiologisk synspunkt skal fortyndingerne anvendes straks.
Hvis de ikke anvendes straks, er opbevaringstiderne og betingelserne før brug brugerens ansvar og vil normalt ikke være længere end 24 timer ved temperaturer fra 2‑8 °C, medmindre fortyndingen har fundet sted under kontrollerede og validerede aseptiske betingelser.

6.4	Særlige opbevaringsforhold
Ingen særlige opbevaringsforhold.

Opbevaringsforhold efter fortynding af lægemidlet, se pkt. 6.3.

6.5	Emballagetype og pakningsstørrelser
2 ml og 10 ml farveløse ampuller (type I-glas).
50 ml farveløse hætteglas (type I-glas) med brombutylgummiprop og aluminiumshætte.

Pakningsstørrelser
5 og 10 ampuller, med 2 ml i hver.
5 og 10 ampuller, med 10 ml i hver.
1, 5 og 10 hætteglas, med 50 ml i hver.

Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Alfentanil "Hameln“ kan fortyndes med 0,9 % natriumchloridopløsning, 5 % glucoseopløsning, 5 % glucose- + 0,9 % natriumchloridopløsning eller Ringer lactatopløsning til en koncentration på 25‑80 mikrogram/ml). Sådanne fortyndinger er kompatible med plasticposer og administrationssæt.

Al ubrugt opløsning i åbnede ampuller eller hætteglas skal bortskaffes.

Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
hameln pharma gmbh
Inselstraße 1
31787 Hameln
Tyskland

Repræsentant
hameln pharma ApS
Naverland 22
2600 Glostrup

8.	MARKEDSFØRINGSTILLADELSESNUMMER (-NUMRE)
75901

9.	DATO FOR FØRSTE MARKEDSFØRINGSTILLADELSE
4. september 2026

10.	DATO FOR ÆNDRING AF TEKSTEN
-

